CELEX: 31992R3517
Language: el
Date: 1992-12-04 00:00:00
Title: Κανονισμός (ΕΟΚ) αριθ. 3517/92 της Επιτροπής της 4ης Δεκεμβρίου 1992 για τις εισαγωγές ορισμένων μεταποιημένων προϊόντων με βάση τα μανιτάρια που κατάγονται από την Πολωνία και τη Νότια Κορέα και για κατάργηση του κανονισμού (ΕΟΚ) αριθ. 2943/92

Avis juridique important

|

31992R3517

Κανονισμός (ΕΟΚ) αριθ. 3517/92 της Επιτροπής της 4ης Δεκεμβρίου 1992 για τις εισαγωγές ορισμένων μεταποιημένων προϊόντων με βάση τα μανιτάρια που κατάγονται από την Πολωνία και τη Νότια Κορέα και για κατάργηση του κανονισμού (ΕΟΚ) αριθ. 2943/92  

Επίσημη Εφημερίδα αριθ. L 355 της 05/12/1992 σ. 0020 - 0020

ΚΑΝΟΝΙΣΜΟΣ (ΕΟΚ) αριθ. 3517/92 ΤΗΣ ΕΠΙΤΡΟΠΗΣ  της 4ης Δεκεμβρίου 1992  για τις εισαγωγές ορισμένων μεταποιημένων προϊόντων με βάση τα μανιτάρια που κατάγονται από την Πολωνία και τη Νότια Κορέα και για κατάργηση του κανονισμού (ΕΟΚ) αριθ. 2943/92Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 1707/90 της Επιτροπής της 22ας Ιουνίου 1990 περί λεπτομερειών εφαρμογής του κανονισμού (ΕΟΚ) αριθ. 1796/81 όσον αφορά τις εισαγωγές μανιταριών που κατάγονται από τρίτες χώρες (1), όπως τροποποιήθηκε τελευταία από τον κανονισμό  (ΕΟΚ) αριθ. 3516/92 (2), και ιδίως το άρθρο 5 παράγραφος 4,  Εκτιμώντας:  ότι στο άρθρο 5 παράγραφος 2 δεύτερο εδάφιο του εν λόγω κανονισμού προβλέπεται ότι η ποσότητα μανιταριών που είναι ακόμη διαθέσιμη κατά την ημερομηνία ενάρξεως ισχύος του κανονισμού (ΕΟΚ) αριθ. 3516/92 κατανέμεται σε δύο ομάδες εμπορευομένων σύμφωνα με  λεπτομέρειες που θα καθορισθούν από την Επιτροπή-  ότι ως το τέλος του 1992, υπάρχει σημαντική ποσότητα προς διάθεση για να κατανεμηθεί στο σύνολο των εμπορευομένων- ότι η έκδοση των πιστοποιητικών εισαγωγής στα πλαίσια του κανονισμού (ΕΟΚ) αριθ. 1707/90 για ορισμένα μεταποιημένα προϊόντα με βάση τα  μανιτάρια για όλες τις τρίτες χώρες, εκτός από την Πολωνία και τη Νότια Κορέα, έχει ανασταλεί για το υπόλοιπο του 1992- ότι συνεπώς, η διαθέσιμη ακόμη ποσότητα αφορά την Πολωνία και την Νότια Κορέα-  ότι πρέπει, προκειμένου να υπάρξει εγγύηση δίκαιης προσφυγής στην μεταφερομένη ποσότητα, να καθορισθούν ορισμένες ειδικές λεπτομέρειες όσον αφορά τα πιστοποιητικά εισαγωγής,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Τα πιστοποιητικά εισαγωγής που αφορούν την διαθέσιμη ακόμη ποσότητα στις 8 Δεκεμβρίου 1992 από τη συνολική ποσότητα που έχει κατανεμηθεί στην Πολωνία και στη Νότια Κορέα σύμφωνα με το παράρτημα Ι του κανονισμού (ΕΟΚ) αριθ. 1707/90, εκδίδονται  σύμφωνα με τον κανονισμό (ΕΟΚ) αριθ. 1707/90, με την επιφύλαξη των ειδικών διατάξεων του άρθρου 2.  Άρθρο 2  Κάθε εμπορευόμενος που αναφέρεται στο άρθρο 5 παράγραφος 4 στοιχεία α) ή β) του κανονισμού (ΕΟΚ) αριθ. 1707/90 μπορεί να καταθέσει από τις 7 Δεκεμβρίου 1992 αιτήσεις για πιστοποιητικά εισαγωγής για τα μανιτάρια των κωδικών ΣΟ 0711 90 40, 2003  10 20 και 2003 10 30 που κατάγονται από την Πολωνία και τη Νότια Κορέα.  Άρθρο 3  Ο κανονισμός (ΕΟΚ) αριθ. 2943/92 της Επιτροπής (3) καταργείται.  Άρθρο 4  Ο παρών κανονισμός αρχίζει να ισχύει την τρίτη ημέρα από τη δημοσίευσή του. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 4 Δεκεμβρίου 1992. Για την Επιτροπή  Ray MAC SHARRY  Μέλος της Επιτροπής   (1) ΕΕ αριθ. L 158 της 23. 6. 1990, σ. 34. (2) Βλέπε σελίδα 18 της παρούσας Επίσημης Εφημερίδας. (3) ΕΕ αριθ. L 294 της 10. 10. 1992, σ. 14.